title: Odluka Komisije (EU) 2022/765 оd 13. travnja 2022. o usklađenosti ciljeva performansi iz nacrta plana performansi, koji je Finska dostavila u skladu s Uredbom (EZ) br. 549/2004 Europskog parlamenta i Vijeća, s ciljevima performansi na razini Unije za treće referentno razdoblje (priopćeno pod brojem dokumenta C(2022) 2285) (Vjerodostojan je samo tekst na finskom i švedskom jeziku) (Tekst značajan za EGP)

text:
                  18.5.2022

                  HR

                  Službeni list Europske unije

                  L 139/81

         ODLUKA KOMISIJE (EU) 2022/765
         оd 13. travnja 2022.
         o usklađenosti ciljeva performansi iz nacrta plana performansi, koji je Finska dostavila u skladu s Uredbom (EZ) br. 549/2004 Europskog parlamenta i Vijeća, s ciljevima performansi na razini Unije za treće referentno razdoblje

               (priopćeno pod brojem dokumenta C(2022) 2285)

         (Vjerodostojan je samo tekst na finskom i švedskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno njezin članak 11. stavak 3. točku (c) prvi podstavak,
         uzimajući u obzir Provedbenu uredbu Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba (2), a posebno njezin članak 14. stavak 2.,
         budući da:

            OPĆE NAPOMENE

                     (1)

                     U skladu s člankom 11. Uredbe (EZ) br. 549/2004 treba uspostaviti shemu izvedbe usluga u zračnoj plovidbi i mrežnih funkcija. Nadalje, člankom 10. Provedbene uredbe (EU) 2019/317 od država članica zahtijeva se da utvrde obvezujuće ciljeve performansi na nacionalnoj razini ili na razini funkcionalnih blokova zračnog prostora („FAB-ova”) za svako referentno razdoblje plana performansi za usluge u zračnoj plovidbi i mrežne funkcije. Ti ciljevi performansi moraju biti u skladu s ciljevima na razini Unije koje je Komisija donijela za predmetno referentno razdoblje. Komisija je odgovorna za ocjenjivanje usklađenosti predloženih ciljeva performansi iz nacrta planova performansi koje su sastavile države članice s ciljevima performansi na razini Unije na temelju kriterija za ocjenjivanje utvrđenih u Prilogu IV. Provedbenoj uredbi (EU) 2019/317.

                     (2)

                     Od prvog tromjesečja kalendarske godine 2020. na sektor zračnog prometa znatno je utjecalo izbijanje pandemije bolesti COVID-19, pri čemu se znatno smanjio intenzitet zračnog prometa u odnosu na razine prije pandemije, zbog mjera koje su države članice i treće zemlje poduzele radi ograničavanja pandemije.

                     (3)

                     Ciljevi performansi na razini Unije za treće referentno razdoblje („RP3”) izvorno su utvrđeni u Provedbenoj odluci Komisije (EU) 2019/903 (3). Budući da su ti ciljevi performansi na razini Unije i nacrti planova performansi za treće referentno razdoblje koje su države članice naknadno dostavile sastavljeni prije izbijanja pandemije bolesti COVID-19, njima se nisu mogle uzeti u obzir kasnije znatno promijenjene okolnosti u zračnom prijevozu.

                     (4)

                     Kao odgovor na utjecaj pandemije bolesti COVID-19 na pružanje usluga u zračnoj plovidbi, u Provedbenoj uredbi Komisije (EU) 2020/1627 (4) utvrđene su izvanredne mjere za treće referentno razdoblje kojima se odstupa od odredaba Provedbene uredbe (EU) 2019/317. U skladu s člankom 2. stavkom 1. Provedbene uredbe (EU) 2020/1627 Komisija je 2. lipnja 2021. donijela Provedbenu odluku (EU) 2021/891 (5) o utvrđivanju revidiranih ciljeva performansi na razini Unije za treće referentno razdoblje.

                     (5)

                     Komisija napominje da Služba za statistiku i predviđanja pri Eurocontrolu („STATFOR”) u predviđanju prometa iz listopada 2021. predviđa da će zračni promet na razini Unije tijekom 2023. dosegnuti razine prije pandemije te da će 2024. te razine premašiti. Međutim, stupanj nesigurnosti u pogledu razvoja situacije s prometom i dalje je posebno visok zbog rizika povezanih s razvojem epidemiološke situacije uzrokovane bolešću COVID-19. Komisija nadalje napominje da se očekuje da će oporavak prometa biti neujednačen među državama članicama.

                     (6)

                     Sve države članice izradile su i donijele nacrte planova performansi s revidiranim lokalnim ciljevima performansi za treće referentno razdoblje, koji su dostavljeni Komisiji na ocjenu do 1. listopada 2021. Nakon provjere potpunosti tih nacrta planova performansi Komisija je od država članica zatražila da do 17. studenoga 2021. dostave ažurirane nacrte planova performansi. Ocjena Komisije iz ove Odluke temelji se na ažuriranom nacrtu plana performansi koji je dostavila Finska.

                     (7)

                     Tijelo za ocjenu performansi, koje pomaže Komisiji u provedbi plana performansi u skladu s člankom 11. stavkom 2. Uredbe (EZ) br. 549/2004, dostavilo je Komisiji izvješće sa savjetima u vezi s ocjenom nacrta planova performansi za treće referentno razdoblje.

                     (8)

                     Komisija je u skladu s člankom 14. stavkom 1. Provedbene uredbe (EU) 2019/317 ocijenila usklađenost lokalnih ciljeva performansi koje je predložila Finska na temelju kriterija za ocjenjivanje utvrđenih u točki 1. Priloga IV. toj provedbenoj uredbi i uzimajući u obzir lokalne okolnosti. U pogledu svakog ključnog područja performansi i povezanih ciljeva performansi Komisija je ocjenjivanje nadopunila revizijom nacrta planova performansi u odnosu na elemente utvrđene u točki 2. Priloga IV. toj provedbenoj uredbi.

            OCJENA KOMISIJE

            Ocjena nacrta ciljeva performansi u ključnom području performansi povezanom sa sigurnosti

                     (9)

                     Komisija je u pogledu ključnog područja performansi povezanog sa sigurnosti ocijenila usklađenost ciljeva koje je dostavila Finska u vezi s djelotvornosti upravljanja sigurnosti pružatelja usluga u zračnoj plovidbi na temelju kriterija utvrđenog u točki 1.1. Priloga IV. Provedbenoj uredbi (EU) 2019/317. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti sigurnosni ciljevi u pogledu elemenata utvrđenih u točki 2.1. podtočki (a) Priloga IV. Provedbenoj uredbi (EU) 2019/317.

                     (10)

                     U nastavku su navedeni nacrti ciljeva performansi u ključnom području performansi povezanom sa sigurnosti koje je Finska predložila u pogledu djelotvornosti upravljanja sigurnosti, raščlanjeni prema cilju upravljanja sigurnosti i izraženi kao razina provedbe:

                                    Finska

                                    Ciljevi djelotvornosti upravljanja sigurnosti, izraženi kao razina provedbe (razine od A do D prema EASA-i)

                                    Predmetni pružatelj usluga u zračnoj plovidbi

                                    Cilj upravljanja sigurnosti

                                    2021.

                                    2022.

                                    2023.

                                    2024.

                                 ANS Finland

                                 Politika i ciljevi u pogledu sigurnosti

                                 C

                                 C

                                 C

                                    C

                                 Upravljanje sigurnosnim rizikom

                                 C

                                 C

                                 C

                                    D

                                 Osiguranje sigurnosti

                                 C

                                 C

                                 C

                                    C

                                 Promicanje sigurnosti

                                 C

                                 C

                                 C

                                    C

                                 Kultura sigurnosti

                                 C

                                 C

                                 C

                                    C

                     (11)

                     U nacrtu sigurnosnih ciljeva koje je Finska predložila za pružatelja usluga u zračnoj plovidbi (ANS Finland) Komisija je utvrdila da se razina cilja performansi na razini Unije planira ostvariti 2024. za cilj „upravljanje sigurnosnim rizicima”, a za ostale „ciljeve upravljanja sigurnosti” lokalni ciljevi performansi ispunjavaju razinu cilja performansi na razini Unije za svaku kalendarsku godinu od 2021. do 2024.

                     (12)

                     Komisija napominje da se u nacrtu plana performansi koji je dostavila Finska utvrđuju mjere za ANS Finland za postizanje lokalnih sigurnosnih ciljeva, kao što su nastavak provedbe mjera u skladu s Provedbenom uredbom Komisije (EU) 2017/373 (6), kontinuirani nadzor upravitelja sigurnosti nad sigurnosnim ciljevima performansi te uvođenje ulaganja u sustav kojima se optimizira upravljanje zračnim prostorom i resursima radi jačanja sigurnosti i poboljšanja dinamičnog i troškovno učinkovitog pružanja prekograničnih usluga.

                     (13)

                     Na temelju nalaza iz uvodnih izjava 11. i 12., te s obzirom na to da se sigurnosni ciljevi performansi na razini Unije, utvrđeni u Provedbenoj odluci (EU) 2021/891, moraju ostvariti do posljednje godine trećeg referentnog razdoblja, odnosno 2024., nacrte ciljeva iz nacrta plana performansi za Finsku trebalo bi ocijeniti kao usklađene s ciljevima performansi na razini Unije u ključnom području performansi povezanom sa sigurnosti.

            Ocjena nacrta ciljeva performansi u ključnom području performansi povezanom s okolišem

                     (14)

                     Kad je riječ o ključnom području performansi povezanom s okolišem, usklađenost ciljeva koje je dostavila Finska u vezi s prosječnom učinkovitosti horizontalnog leta na ruti za stvarnu putanju ocijenjena je na temelju kriterija utvrđenog u točki 1.2. Priloga IV. Provedbenoj uredbi (EU) 2019/317. U skladu s tim, predloženi ciljevi iz nacrta plana performansi za Finsku uspoređeni su s relevantnim referentnim vrijednostima učinkovitosti horizontalnog leta na ruti utvrđenima u Planu poboljšanja europske mreže ruta („ERNIP”) koji je bio dostupan u trenutku donošenja revidiranih ciljeva performansi na razini Unije za treće referentno razdoblje, odnosno 2. lipnja 2021. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi u pogledu okoliša utvrđeni u točki 2.1. podtočki (a) Priloga IV. Provedbenoj uredbi (EU) 2019/317.

                     (15)

                     U pogledu kalendarske godine 2020. cilj performansi na razini Unije za treće referentno razdoblje u ključnom području performansi povezanom s okolišem, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje primjene tog cilja isteklo i da je stoga njegova provedba postala konačna bez mogućnosti retroaktivnih prilagodbi. U skladu s tim, od država članica nije se tražilo da u nacrtima planova performansi dostavljenima do 1. listopada 2021. revidiraju svoje lokalne ciljeve performansi za kalendarsku godinu 2020. u području performansi povezanom s okolišem. Stoga bi usklađenost lokalnih ciljeva performansi u području okoliša s odgovarajućim ciljevima performansi na razini Unije trebalo ocijeniti s obzirom na kalendarske godine 2021., 2022., 2023. i 2024.

                     (16)

                     U nastavku su navedeni nacrti ciljeva performansi u ključnom području performansi povezanom s okolišem koje je predložila Finska i odgovarajuće nacionalne referentne vrijednosti za treće referentno razdoblje iz ERNIP-a, izražene kao prosječna učinkovitost horizontalnog leta na ruti za stvarnu putanju:

                                    2021.

                                    2022.

                                    2023.

                                    2024.

                                    Nacrt rutnih ciljeva u pogledu okoliša, za Finsku, izraženih kao prosječna učinkovitost horizontalnog leta na ruti za stvarnu putanju

                                    0,88  %

                                    0,88  %

                                    0,88  %

                                    0,88  %

                                 Referentne vrijednosti za Finsku

                                 0,88  %

                                 0,88  %

                                 0,88  %

                                 0,88  %

                     (17)

                     Komisija primjećuje da su nacrti ciljeva u području okoliša koje je predložila Finska jednaki odgovarajućim nacionalnim referentnim vrijednostima za svaku kalendarsku godinu od 2021. do 2024.

                     (18)

                     Komisija u pogledu točke 2.1. podtočke (a) Priloga IV. Provedbenoj uredbi (EU) 2019/317 napominje da je Finska u nacrtu plana performansi predstavila mjere za postizanje lokalnih ciljeva u pogledu okoliša koje uključuju kontinuiranu provedbu zračnog prostora slobodnih ruta (FRA) između razine leta 095 i razine leta 660. Nadalje, Komisija napominje da je Finska već dio inicijative Sjevernoeuropskog zračnog prostora slobodnih ruta (NEFRA) između država članica sjeveroistočnog FAB-a („NE FAB”) i Danska – Švedska FAB-a („DK-SE FAB”).

                     (19)

                     Na temelju nalaza iz uvodnih izjava 17. i 18., nacrti ciljeva navedeni u nacrtu plana performansi za Finsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s okolišem.

            Ocjena nacrta ciljeva performansi u ključnom području performansi povezanom s kapacitetom

                     (20)

                     Kad je riječ o ključnom području performansi povezanom s kapacitetom, usklađenost ciljeva koje je dostavila Finska u vezi s prosječnim kašnjenjem u upravljanju protokom zračnog prometa na ruti („ATFM”) po letu ocijenjena je na temelju kriterija utvrđenog u točki 1.3. Priloga IV. Provedbenoj uredbi (EU) 2019/317. U skladu s tim, predloženi ciljevi iz nacrta plana performansi za Finsku uspoređeni su s relevantnim referentnim vrijednostima utvrđenima u Planu mrežnih operacija koji je bio dostupan u trenutku donošenja revidiranih ciljeva performansi na razini Unije za treće referentno razdoblje, odnosno 2. lipnja 2021. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi u pogledu kapaciteta utvrđeni u točki 2.1. podtočki (a) Priloga IV. Provedbenoj uredbi (EU) 2019/317.

                     (21)

                     U pogledu kalendarske godine 2020. cilj performansi na razini Unije za treće referentno razdoblje u ključnom području performansi povezanom s kapacitetom, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje primjene tog cilja isteklo i da je stoga njegova provedba postala konačna bez mogućnosti retroaktivnih prilagodbi. U skladu s tim, od država članica nije se tražilo da u nacrtima planova performansi dostavljenima do 1. listopada 2021. revidiraju svoje lokalne ciljeve performansi za kalendarsku godinu 2020. u području performansi povezanom s kapacitetom. Stoga bi usklađenost lokalnih ciljeva performansi u području kapaciteta s odgovarajućim ciljevima performansi na razini Unije trebalo ocijeniti s obzirom na kalendarske godine 2021., 2022., 2023. i 2024.

                     (22)

                     U nastavku su navedeni nacrti rutnih ciljeva povezanih s kapacitetom koje je Finska predložila za treće referentno razdoblje, izraženi u minutama kašnjenja ATFM-a po letu, i odgovarajuće referentne vrijednosti iz Plana mrežnih operacija:

                                    2021.

                                    2022.

                                    2023.

                                    2024.

                                    Nacrt rutnih ciljeva povezanih s kapacitetom, za Finsku, u minutama kašnjenja ATFM-a po letu

                                    0,03

                                    0,05

                                    0,05

                                    0,05

                                 Referentne vrijednosti za Finsku

                                 0,03

                                 0,05

                                 0,05

                                 0,05

                     (23)

                     Komisija primjećuje da su nacrti ciljeva u području kapaciteta koje je predložila Finska jednaki odgovarajućim nacionalnim referentnim vrijednostima za svaku kalendarsku godinu od 2021. do 2024.

                     (24)

                     U pogledu točke 2.1. podtočke (a) Priloga IV. Provedbenoj uredbi (EU) 2019/317, Komisija napominje da je Finska u nacrtu plana performansi predstavila niz mjera za postizanje lokalnih rutnih ciljeva povezanih s kapacitetom. Te mjere uključuju uvođenje podatkovne veze, uključujući razinu leta 195 i iznad nje, multilateraciju širokog područja i prekograničnu dinamičnu sektorizaciju u kontekstu FINEST-a, prekogranične inicijative pružatelja usluga u zračnoj plovidbi Finske (ANS Finland) i Estonije (EANS) kako bi se omogućile usluge kontrole zračnog prometa kojima se dinamično upravlja između centara oblasne kontrole Helsinki i Tallinn. Nadalje, Komisija primjećuje da Finska planira uvesti nekoliko nadogradnji sustava upravljanja zračnim prometom tijekom trećeg referentnog razdoblja, među kojima je zajednički sustav za obradu podataka o letu s Estonijom kako bi se povećala prekogranična suradnja te nadogradnja sustava glasovne komunikacije (VCS).

                     (25)

                     Komisija primjećuje i da Finska od 2022. planira blago povećati broj EPRV-a kontrolora zračnog prometa (ATCO) te uvesti zajednički raspored i planiranje ATCO-a s Estonijom.

                     (26)

                     Na temelju nalaza iz uvodnih izjava od 23. do 25., nacrti ciljeva navedeni u nacrtu plana performansi za Finsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s kapacitetom.

            Pregled nacrta ciljeva povezanih s kapacitetom za terminalne usluge u zračnoj plovidbi

                     (27)

                     Kad je riječ o zračnim lukama obuhvaćenima područjem primjene Provedbene uredbe (EU) 2019/317 kako je utvrđeno u članku 1. stavcima 3. i 4. te uredbe, Komisija je nadopunila svoju ocjenu nacrta rutnih ciljeva povezanih s kapacitetom revizijom nacrta ciljeva povezanih s kapacitetom za terminalne usluge u zračnoj plovidbi u skladu s točkom 2.1. podtočkom (b) Priloga IV. Provedbenoj uredbi (EU) 2019/317. Utvrđeno je da ti nacrti ciljeva nisu sporni za Finsku.

            Ocjena nacrta ciljeva performansi u ključnom području performansi povezanom s troškovnom učinkovitosti

                     (28)

                     Kad je riječ o ključnom području performansi povezanom s troškovnom učinkovitosti, usklađenost ciljeva koje je dostavila Finska u vezi s utvrđenim jediničnim troškom za rutne usluge u zračnoj plovidbi ocijenjena je na temelju kriterija utvrđenih u točki 1.4. podtočkama (a), (b) i (c) Priloga IV. Provedbenoj uredbi (EU) 2019/317. Ti se kriteriji temelje na kretanju utvrđenog jediničnog troška tijekom trećeg referentnog razdoblja, dugoročnom kretanju utvrđenog jediničnog troška tijekom drugog i trećeg referentnog razdoblja (2015.–2024.) i polaznoj vrijednosti za utvrđeni jedinični trošak na razini zone naplate u usporedbi s prosječnom vrijednosti zona naplate u kojima pružatelji usluga u zračnoj plovidbi imaju slično operativno i ekonomsko okruženje.

                     (29)

                     Ocjena rutnih ciljeva povezanih s troškovnom učinkovitosti provedena je uzimajući u obzir lokalne okolnosti. Nadopunjena je revizijom ključnih čimbenika i parametara na kojima se temelje ti ciljevi kako je navedeno u točki 2.1. podtočki (d) Priloga IV. Provedbenoj uredbi (EU) 2019/317.

                     (30)

                     U nastavku su navedeni nacrti rutnih ciljeva povezanih s troškovnom učinkovitosti koje je Finska predložila za treće referentno razdoblje:

                                    Zona naplate rutnih naknada u Finskoj

                                    Polazna vrijednost za 2014.

                                    Polazna vrijednost za 2019.

                                    2020.–2021.

                                    2022.

                                    2023.

                                    2024.

                                    Nacrt rutnih ciljeva povezanih s troškovnom učinkovitosti, izraženih kao utvrđeni rutni jedinični trošak (u realnim vrijednostima cijena za 2017.)

                                    55,87  EUR

                                    40,70  EUR

                                    81,42  EUR

                                    48,63  EUR

                                    41,43  EUR

                                    40,22  EUR

                     (31)

                     Kad je riječ o kriteriju utvrđenom u točki 1.4. podtočki (a) Priloga IV. Provedbenoj uredbi (EU) 2019/317, Komisija primjećuje da je kretanje utvrđenog rutnog jediničnog troška na razini zone naplate u Finskoj, koje je iznosilo –0,3 % tijekom trećeg referentnog razdoblja, nadmašilo kretanje na razini Unije, koje je iznosilo +1,0 % tijekom istog razdoblja.

                     (32)

                     Kad je riječ o kriteriju utvrđenom u točki 1.4. podtočki (b) Priloga IV. Provedbenoj uredbi (EU) 2019/317, Komisija primjećuje da je dugoročno kretanje utvrđenog rutnog jediničnog troška na razini zone naplate u Finskoj, koje je iznosilo –3,6 % tijekom drugog i trećeg referentnog razdoblja, nadmašilo dugoročno kretanje na razini Unije, koje je iznosilo –1,3 % tijekom istog razdoblja.

                     (33)

                     Kad je riječ o kriteriju utvrđenom u točki 1.4. podtočki (c) Priloga IV. Provedbenoj uredbi (EU) 2019/317, Komisija primjećuje da je polazna vrijednost utvrđenog jediničnog troška u Finskoj od 40,70 EUR u realnim vrijednostima cijena za 2017. („EUR2017”) za 17,4 % niža od prosječne polazne vrijednosti od 49,28 EUR za EUR2017 relevantne usporedne skupine. Komisija napominje da je utvrđeni rutni jedinični trošak u Finskoj ostao ispod prosjeka usporedne skupine tijekom cijelog trećeg referentnog razdoblja, uz razliku od –13,6 % koja je zabilježena za 2024.

                     (34)

                     Na temelju nalaza iz uvodnih izjava od 31. do 33., nacrti ciljeva navedeni u nacrtu plana performansi za Finsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s troškovnom učinkovitosti.

            Pregled nacrta ciljeva povezanih s troškovnom učinkovitosti za terminalne usluge u zračnoj plovidbi

                     (35)

                     Kad je riječ o zračnim lukama obuhvaćenima područjem primjene Provedbene uredbe (EU) 2019/317 kako je utvrđeno u članku 1. stavcima 3. i 4. te uredbe, Komisija je nadopunila svoju ocjenu nacrta rutnih ciljeva povezanih s troškovnom učinkovitosti revizijom nacrta ciljeva povezanih s troškovnom učinkovitosti za terminalne usluge u zračnoj plovidbi u skladu s točkom 2.1. podtočkom (c) Priloga IV. Provedbenoj uredbi (EU) 2019/317. Utvrđeno je da ti nacrti ciljeva nisu sporni za Finsku.

            Pregled programa poticaja iz članka 11. Provedbene uredbe (EU) 2019/317 koji nadopunjava Komisijinu ocjenu nacrta ciljeva povezanih s kapacitetom

                     (36)

                     Komisija je u skladu s točkom 2.1. podtočkom (f) Priloga IV. Provedbenoj uredbi (EU) 2019/317 u vezi s ocjenom nacrta ciljeva povezanih s kapacitetom nadopunila svoju ocjenu revizijom nacrta programa poticaja iz članka 11. Provedbene uredbe (EU) 2019/317. U tom je pogledu ispitala ispunjavaju li nacrti programa poticaja materijalne zahtjeve iz članka 11. stavaka 1. i 3. Provedbene uredbe (EU) 2019/317. Utvrđeno je da su nacrti programa poticaja iz nacrta plana performansi za Finsku sporni.

                     (37)

                     Komisija primjećuje da program poticaja za kapacitet na ruti koji je predložen u finskom nacrtu plana performansi sadržava maksimalnu financijsku nepogodnost u iznosu od 0,50 % utvrđenih troškova i maksimalnu financijsku pogodnost u iznosu od 0,0 % utvrđenih troškova.

                     (38)

                     Komisija primjećuje da program poticaja za kapacitet terminala koji je predložen u finskom nacrtu plana performansi sadržava maksimalnu financijsku nepogodnost u iznosu od 0,25 % utvrđenih troškova i maksimalnu financijsku pogodnost u iznosu od 0,0 % utvrđenih troškova.

                     (39)

                     Na temelju stručnog savjeta tijela za ocjenu performansi Komisija sumnja da bi predložene maksimalne financijske nepogodnosti u iznosu od 0,50 % i 0,25 % utvrđenih troškova u tim programima poticaja imale ikakav znatan utjecaj na prihode izložene riziku, kako je propisano člankom 11. stavkom 3. točkom (a) Provedbene uredbe (EU) 2019/317.

                     (40)

                     Stoga bi, kad je riječ o donošenju konačnog plana performansi u skladu s člankom 16. točkom (a) Provedbene uredbe (EU) 2019/317, Finska trebala revidirati svoje programe poticaja za postizanje ciljeva povezanih s kapacitetom na ruti i kapacitetom terminala tako da se maksimalne financijske nepogodnosti koje proizlaze iz tih programa poticaja utvrde na razini koja ima znatan utjecaj na prihode izložene riziku, kako je izričito propisano člankom 11. stavkom 3. točkom (a) Provedbene uredbe (EU) 2019/317, što bi, prema mišljenju Komisije, trebalo dovesti do maksimalne financijske nepogodnosti koja je jednaka ili veća od 1 % utvrđenih troškova.

            ZAKLJUČCI

                     (41)

                     Na temelju ocjene iz uvodnih izjava od 10. do 40., Komisija je zaključila da su ciljevi performansi iz nacrta plana performansi koji je dostavila Finska u skladu s ciljevima performansi na razini Unije.

                     (42)

                     Komisija napominje da su neke države članice izrazile namjeru da u svoje troškovne osnovice za treće referentno razdoblje uključe troškovne stavke povezane s otkrivanjem bespilotnih letjelica u zračnim lukama. Nije bilo moguće točno utvrditi, na temelju elemenata sadržanih u nacrtima planova performansi, u kojoj su mjeri države članice uključile takve utvrđene troškove u svoje troškovne osnovice za treće referentno razdoblje i, ako su takvi troškovi uključeni, u kojoj su mjeri nastali u vezi s pružanjem usluga u zračnoj plovidbi da bi se stoga mogli smatrati prihvatljivima u okviru programa performansi i sustava utvrđivanja naknada. Službe Komisije poslale su ad hoc zahtjev za informacije svim državama članicama kako bi prikupile relevantne informacije te će dodatno ispitati prijavljene troškove otkrivanja bespilotnih letjelica u zračnim lukama u kontekstu provjere usklađenosti s jediničnim cijenama. Ovom Odlukom ne dovode se u pitanje nalazi i zaključci Komisije o troškovima otkrivanja bespilotnih letjelica.

                     (43)

                     Kao odgovor na rusku vojnu agresiju protiv Ukrajine, koja je započela 24. veljače 2022., Unija je donijela mjere ograničavanja kojima se ruskim zračnim prijevoznicima, svim zrakoplovima registriranima u Rusiji i svim zrakoplovima koji nisu registrirani u Rusiji, a koji su u vlasništvu ili zakupu bilo koje ruske fizičke ili pravne osobe, subjekta ili tijela, zabranjuje slijetanje na područje Unije, uzlijetanje s njega ili njegovo prelijetanje. Te mjere dovode do smanjenja zračnog prometa u zračnom prostoru iznad područja Unije. Međutim, učinak na razini Unije ne bi trebao biti usporediv sa smanjenjem zračnog prometa do kojeg je došlo zbog izbijanja pandemije bolesti COVID-19 u ožujku 2020. Stoga je primjereno zadržati postojeće mjere i postupke za provedbu programa performansi i sustava utvrđivanja naknada u trećem referentnom razdoblju,

               DONIJELA JE OVU ODLUKU:

            Članak 1.
            Ciljevi performansi iz nacrta plana performansi koji Finska dostavila u skladu s Uredbom (EZ) br. 549/2004, a koji su navedeni u Prilogu ovoj Odluci, usklađeni su s ciljevima performansi na razini Unije za treće referentno razdoblje utvrđenima u Provedbenoj odluci (EU) 2021/891.

            Članak 2.
            Ova je Odluka upućena Republici Finskoj.

            Sastavljeno u Bruxellesu 13. travnja 2022.

                  Za Komisiju

               Adina VĂLEAN

                  Članica Komisije

            (1)  SL L 96, 31.3.2004., str. 1.

            (2)  Provedbena uredba Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 i (EU) br. 391/2013 (SL L 56, 25.2.2019., str. 1.).

            (3)  Provedbena odluka Komisije (EU) 2019/903 od 29. svibnja 2019. kojom se postavljaju ciljevi performansi na razini Unije za mrežu za upravljanje zračnim prometom za treće referentno razdoblje koje počinje 1. siječnja 2020. i završava 31. prosinca 2024. godine (SL L 144, 3.6.2019., str. 49.).

            (4)  Provedbena uredba Komisije (EU) 2020/1627 od 3. studenoga 2020. o izvanrednim mjerama za treće referentno razdoblje (2020.–2024.) programa performansi i sustava utvrđivanja naknada u okviru jedinstvenog europskog neba zbog pandemije bolesti COVID-19 (SL L 366, 4.11.2020., str. 7.).

            (5)  Provedbena odluka Komisije (EU) 2021/891 od 2. lipnja 2021. o utvrđivanju revidiranih ciljeva performansi na razini Unije za mrežu za upravljanje zračnim prometom za treće referentno razdoblje (2020.–2024.) i o stavljanju izvan snage Provedbene odluke (EU) 2019/903 (SL L 195, 3.6.2021., str. 3.).

            (6)  Provedbena uredba Komisije (EU) 2017/373 оd 1. ožujka 2017. o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor, o stavljanju izvan snage Uredbe (EZ) br. 482/2008 i provedbenih uredbi (EU) br. 1034/2011, (EU) br. 1035/2011 i (EU) 2016/1377 te o izmjeni Uredbe (EU) br. 677/2011 (SL L 62, 8.3.2017., str. 1.).

            PRILOG
            Ciljevi performansi iz nacrta plana performansi koji je Finska dostavila u skladu s Uredbom (EZ) br. 549/2004, za koje je utvrđeno da su usklađeni s ciljevima performansi na razini Unije za treće referentno razdoblje

               KLJUČNO PODRUČJE PERFORMANSI POVEZANO SA SIGURNOSTI

               Djelotvornost upravljanja sigurnosti

                           Finska

                           Ciljevi djelotvornosti upravljanja sigurnosti, izraženi kao razina provedbe (razine od A do D prema EASA-i)

                           Predmetni pružatelj usluga u zračnoj plovidbi

                           Cilj upravljanja sigurnosti

                           2021.

                           2022.

                           2023.

                           2024.

                        ANS Finland

                        Politika i ciljevi u pogledu sigurnosti

                        C

                        C

                        C

                           C

                        Upravljanje sigurnosnim rizikom

                        C

                        C

                        C

                           D

                        Osiguranje sigurnosti

                        C

                        C

                        C

                           C

                        Promicanje sigurnosti

                        C

                        C

                        C

                           C

                        Kultura sigurnosti

                        C

                        C

                        C

                           C

               KLJUČNO PODRUČJE PERFORMANSI POVEZANO S OKOLIŠEM

               Prosječna učinkovitost horizontalnog leta na ruti za stvarnu putanju

                           2021.

                           2022.

                           2023.

                           2024.

                           Nacrt rutnih ciljeva u pogledu okoliša, za Finsku, izraženih kao prosječna učinkovitost horizontalnog leta na ruti za stvarnu putanju

                           0,88  %

                           0,88  %

                           0,88  %

                           0,88  %

                        Referentne vrijednosti za Finsku

                        0,88  %

                        0,88  %

                        0,88  %

                        0,88  %

               KLJUČNO PODRUČJE PERFORMANSI POVEZANO S KAPACITETOM

               Prosječno rutno kašnjenje ATFM-a u minutama po letu

                           2021.

                           2022.

                           2023.

                           2024.

                           Nacrt rutnih ciljeva povezanih s kapacitetom, za Finsku, u minutama kašnjenja ATFM-a po letu

                           0,03

                           0,05

                           0,05

                           0,05

                        Referentne vrijednosti za Finsku

                        0,03

                        0,05

                        0,05

                        0,05

               KLJUČNO PODRUČJE PERFORMANSI POVEZANO S TROŠKOVNOM UČINKOVITOSTI

               Utvrđeni jedinični trošak za rutne usluge u zračnoj plovidbi

                           Zona naplate rutnih naknada u Finskoj

                           Polazna vrijednost za 2014.

                           Polazna vrijednost za 2019.

                           2020.–2021.

                           2022.

                           2023.

                           2024.

                           Nacrt rutnih ciljeva povezanih s troškovnom učinkovitosti, izraženih kao utvrđeni rutni jedinični trošak (u realnim vrijednostima cijena za 2017.)

                           55,87  EUR

                           40,70  EUR

                           81,42  EUR

                           48,63  EUR

                           41,43  EUR

                           40,22  EUR


title: Odluka Komisije (EU) 2022/779 оd 13. travnja 2022. o usklađenosti ciljeva performansi iz nacrta plana performansi, koji je Poljska dostavila u skladu s Uredbom (EZ) br. 549/2004 Europskog parlamenta i Vijeća, s ciljevima performansi na razini Unije za treće referentno razdoblje (priopćeno pod brojem dokumenta C(2022) 2304) (Vjerodostojan je samo tekst na poljskom jeziku) (Tekst značajan za EGP)

text:
                  18.5.2022

                  HR

                  Službeni list Europske unije

                  L 139/208

         ODLUKA KOMISIJE (EU) 2022/779
         оd 13. travnja 2022.
         o usklađenosti ciljeva performansi iz nacrta plana performansi, koji je Poljska dostavila u skladu s Uredbom (EZ) br. 549/2004 Europskog parlamenta i Vijeća, s ciljevima performansi na razini Unije za treće referentno razdoblje

               (priopćeno pod brojem dokumenta C(2022) 2304)

         (Vjerodostojan je samo tekst na poljskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno njezin članak 11. stavak 3. točku (c) prvi podstavak,
         uzimajući u obzir Provedbenu uredbu Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba (2), a posebno njezin članak 14. stavak 2.,
         budući da:

            OPĆE NAPOMENE

                     (1)

                     U skladu s člankom 11. Uredbe (EZ) br. 549/2004 treba uspostaviti shemu izvedbe usluga u zračnoj plovidbi i mrežnih funkcija. Nadalje, člankom 10. Provedbene uredbe (EU) 2019/317 od država članica zahtijeva se da utvrde obvezujuće ciljeve performansi na nacionalnoj razini ili na razini funkcionalnih blokova zračnog prostora („FAB-ova”) za svako referentno razdoblje plana performansi za usluge u zračnoj plovidbi i mrežne funkcije. Ti ciljevi performansi moraju biti u skladu s ciljevima na razini Unije koje je Komisija donijela za predmetno referentno razdoblje. Komisija je odgovorna za ocjenjivanje usklađenosti predloženih ciljeva performansi iz nacrta planova performansi koje su sastavile države članice s ciljevima performansi na razini Unije na temelju kriterija za ocjenjivanje utvrđenih u Prilogu IV. Provedbenoj uredbi (EU) 2019/317.

                     (2)

                     Od prvog tromjesečja kalendarske godine 2020. na sektor zračnog prometa znatno je utjecalo izbijanje pandemije bolesti COVID-19, pri čemu se znatno smanjio intenzitet zračnog prometa u odnosu na razine prije pandemije, zbog mjera koje su države članice i treće zemlje poduzele radi ograničavanja pandemije.

                     (3)

                     Ciljevi performansi na razini Unije za treće referentno razdoblje („RP3”) izvorno su utvrđeni u Provedbenoj odluci Komisije (EU) 2019/903 (3). Budući da su ti ciljevi performansi na razini Unije i nacrti planova performansi za treće referentno razdoblje koje su države članice naknadno dostavile sastavljeni prije izbijanja pandemije bolesti COVID-19, njima se nisu mogle uzeti u obzir kasnije znatno promijenjene okolnosti u zračnom prijevozu.

                     (4)

                     Kao odgovor na utjecaj pandemije bolesti COVID-19 na pružanje usluga u zračnoj plovidbi, u Provedbenoj uredbi Komisije (EU) 2020/1627 (4) utvrđene su izvanredne mjere za treće referentno razdoblje kojima se odstupa od odredaba Provedbene uredbe (EU) 2019/317. U skladu s člankom 2. stavkom 1. Provedbene uredbe (EU) 2020/1627 Komisija je 2. lipnja 2021. donijela Provedbenu odluku (EU) 2021/891 (5) o utvrđivanju revidiranih ciljeva performansi na razini Unije za treće referentno razdoblje.

                     (5)

                     Komisija napominje da Služba za statistiku i predviđanja pri Eurocontrolu („STATFOR”) u predviđanju prometa iz listopada 2021. predviđa da će zračni promet na razini Unije tijekom 2023. dosegnuti razine prije pandemije te da će 2024. te razine premašiti. Međutim, stupanj nesigurnosti u pogledu razvoja situacije s prometom i dalje je posebno visok zbog rizika povezanih s razvojem epidemiološke situacije uzrokovane bolešću COVID-19. Komisija nadalje napominje da se očekuje da će oporavak prometa biti neujednačen među državama članicama.

                     (6)

                     Sve države članice izradile su i donijele nacrte planova performansi s revidiranim lokalnim ciljevima performansi za treće referentno razdoblje, koji su dostavljeni Komisiji na ocjenu do 1. listopada 2021. Nakon provjere potpunosti tih nacrta planova performansi Komisija je od država članica zatražila da do 17. studenoga 2021. dostave ažurirane nacrte planova performansi. Ocjena Komisije iz ove Odluke temelji se na ažuriranom nacrtu plana performansi koji je dostavila Poljska.

                     (7)

                     Tijelo za ocjenu performansi, koje pomaže Komisiji u provedbi plana performansi u skladu s člankom 11. stavkom 2. Uredbe (EZ) br. 549/2004, dostavilo je Komisiji izvješće sa savjetima u vezi s ocjenom nacrta planova performansi za treće referentno razdoblje.

                     (8)

                     Komisija je u skladu s člankom 14. stavkom 1. Provedbene uredbe (EU) 2019/317 ocijenila usklađenost lokalnih ciljeva performansi koje je predložila Poljska na temelju kriterija za ocjenjivanje utvrđenih u točki 1. Priloga IV. toj provedbenoj uredbi i uzimajući u obzir lokalne okolnosti. U pogledu svakog ključnog područja performansi i povezanih ciljeva performansi, Komisija je ocjenjivanje nadopunila revizijom nacrta planova performansi u odnosu na elemente utvrđene u točki 2. Priloga IV. toj provedbenoj uredbi.

            OCJENA KOMISIJE

            Ocjena nacrta ciljeva performansi u ključnom području performansi povezanom sa sigurnosti

                     (9)

                     Komisija je u pogledu ključnog područja performansi povezanog sa sigurnosti ocijenila usklađenost ciljeva koje je dostavila Poljska u vezi s djelotvornosti upravljanja sigurnosti pružatelja usluga u zračnoj plovidbi na temelju kriterija utvrđenog u točki 1.1. Priloga IV. Provedbenoj uredbi (EU) 2019/317. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti sigurnosni ciljevi u pogledu elemenata utvrđenih u točki 2.1. podtočki (a) Priloga IV. Provedbenoj uredbi (EU) 2019/317.

                     (10)

                     U nastavku su navedeni nacrti ciljeva performansi u ključnom području performansi povezanom sa sigurnosti koje je Poljska predložila u pogledu djelotvornosti upravljanja sigurnosti, raščlanjeni prema cilju upravljanja sigurnosti i izraženi kao razina provedbe:

                                    Poljska

                                    Ciljevi djelotvornosti upravljanja sigurnosti, izraženi kao razina provedbe (razine od A do D prema EASA-i)

                                    Predmetni pružatelji usluga u zračnoj plovidbi

                                    Cilj upravljanja sigurnosti

                                    2021.

                                    2022.

                                    2023.

                                    2024.

                                 PANSA,
                                 Warmia i Mazury sp. z o.o.,
                                 Port Lotniczy Bydgoszcz S.A.

                                 Politika i ciljevi u pogledu sigurnosti

                                 C

                                 C

                                 C

                                    C

                                 Upravljanje sigurnosnim rizikom

                                 C

                                 C

                                 C

                                    D

                                 Osiguranje sigurnosti

                                 C

                                 C

                                 C

                                    C

                                 Promicanje sigurnosti

                                 C

                                 C

                                 C

                                    C

                                 Kultura sigurnosti

                                 C

                                 C

                                 C

                                    C

                     (11)

                     U nacrtu sigurnosnih ciljeva koje je Poljska predložila za sve obuhvaćene pružatelje usluga u zračnoj plovidbi Komisija je utvrdila da se razina cilja performansi na razini Unije planira ostvariti 2024. za cilj „upravljanje sigurnosnim rizicima”, a za ostale „ciljeve upravljanja sigurnosti” lokalni ciljevi performansi ispunjavaju razinu cilja performansi na razini Unije za svaku kalendarsku godinu od 2021. do 2024.

                     (12)

                     Komisija napominje da su u nacrtu plana performansi koji je dostavila Poljska utvrđene mjere za pružatelje usluga u zračnoj plovidbi za postizanje lokalnih sigurnosnih ciljeva, kao što su mjere za osiguravanje usklađenosti s Provedbenom uredbom Komisije (EU) 2017/373 (6), pregled sigurnosnih postupaka, ažuriranje osposobljavanja o sigurnosti za upravitelje, razvoj pokazatelja upravljanja sigurnošću, stalno promicanje sigurnosti te provedba najboljih praksi, dokumenata i postupaka u skladu s nacionalnim i međunarodnim propisima.

                     (13)

                     Na temelju nalaza iz uvodnih izjava 11. i 12., te s obzirom na to da se sigurnosni ciljevi performansi na razini Unije, utvrđeni u Provedbenoj odluci (EU) 2021/891, moraju ostvariti do posljednje godine trećeg referentnog razdoblja, odnosno 2024., nacrte ciljeva iz nacrta plana performansi za Poljsku trebalo bi ocijeniti kao usklađene s ciljevima performansi na razini Unije u ključnom području performansi povezanom sa sigurnosti.

            Ocjena nacrta ciljeva performansi u ključnom području performansi povezanom s okolišem

                     (14)

                     Kad je riječ o ključnom području performansi povezanom s okolišem, usklađenost ciljeva koje je dostavila Poljska u vezi s prosječnom učinkovitosti horizontalnog leta na ruti za stvarnu putanju ocijenjena je na temelju kriterija utvrđenog u točki 1.2. Priloga IV. Provedbenoj uredbi (EU) 2019/317. U skladu s tim, predloženi ciljevi iz nacrta plana performansi za Poljsku uspoređeni su s relevantnim referentnim vrijednostima učinkovitosti horizontalnog leta na ruti utvrđenima u Planu poboljšanja europske mreže ruta („ERNIP”) koji je bio dostupan u trenutku donošenja revidiranih ciljeva performansi na razini Unije za treće referentno razdoblje, odnosno 2. lipnja 2021. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi u pogledu okoliša utvrđeni u točki 2.1. podtočki (a) Priloga IV. Provedbenoj uredbi (EU) 2019/317.

                     (15)

                     U pogledu kalendarske godine 2020., cilj performansi na razini Unije za treće referentno razdoblje u ključnom području performansi povezanom s okolišem, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje primjene tog cilja isteklo i da je stoga njegova provedba postala konačna bez mogućnosti retroaktivnih prilagodbi. U skladu s tim, od država članica nije se tražilo da u nacrtima planova performansi dostavljenima do 1. listopada 2021. revidiraju svoje lokalne ciljeve performansi za kalendarsku godinu 2020. u području performansi povezanom s okolišem. Stoga bi usklađenost lokalnih ciljeva performansi u području okoliša s odgovarajućim ciljevima performansi na razini Unije trebalo ocijeniti s obzirom na kalendarske godine 2021., 2022., 2023. i 2024.

                     (16)

                     U nastavku su navedeni nacrti ciljeva performansi u ključnom području performansi povezanom s okolišem koje je predložila Poljska i odgovarajuće nacionalne referentne vrijednosti za treće referentno razdoblje iz ERNIP-a, izražene kao prosječna učinkovitost horizontalnog leta na ruti za stvarnu putanju:

                                    2021.

                                    2022.

                                    2023.

                                    2024.

                                    Nacrt rutnih ciljeva u pogledu okoliša, za Poljsku, izraženih kao prosječna učinkovitost horizontalnog leta na ruti za stvarnu putanju

                                    1,65  %

                                    1,65  %

                                    1,65  %

                                    1,65  %

                                 Referentne vrijednosti za Poljsku

                                 1,65  %

                                 1,65  %

                                 1,65  %

                                 1,65  %

                     (17)

                     Komisija primjećuje da su nacrti ciljeva u području okoliša koje je predložila Poljska jednaki odgovarajućim nacionalnim referentnim vrijednostima za svaku kalendarsku godinu od 2021. do 2024.

                     (18)

                     U pogledu točke 2.1. podtočke (a) Priloga IV. Provedbenoj uredbi (EU) 2019/317, Komisija napominje da je Poljska u nacrtu plana performansi predstavila nekoliko mjera za postizanje lokalnih ciljeva u području okoliša, koji uključuju reorganizaciju sektorskih konfiguracija za Centar oblasne kontrole Varšava, provedbu naprednih fleksibilnih upotreba koncepata zračnog prostora, kao i poboljšanja u Završnoj kontroliranoj oblasti Varšava.

                     (19)

                     Nadalje, Komisija primjećuje da je Poljska od veljače 2019. već uvela zračni prostor slobodnih ruta (FRA) između razine leta 95 i razine leta 660. Komisija napominje i da Poljska planira dodatno proširiti FRA s baltičkim FAB-om, Slovačkom i Ukrajinom u kalendarskoj godini 2024.

                     (20)

                     Na temelju nalaza iz uvodnih izjava od 17. do 19. nacrti ciljeva navedeni u nacrtu plana performansi za Poljsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s okolišem.

            Ocjena nacrta ciljeva performansi u ključnom području performansi povezanom s kapacitetom

                     (21)

                     Kad je riječ o ključnom području performansi povezanom s kapacitetom, usklađenost ciljeva koje je dostavila Poljska u vezi s prosječnim kašnjenjem u upravljanju protokom zračnog prometa na ruti („ATFM”) po letu ocijenjena je na temelju kriterija utvrđenog u točki 1.3. Priloga IV. Provedbenoj uredbi (EU) 2019/317. U skladu s tim, predloženi ciljevi iz nacrta plana performansi za Poljsku uspoređeni su s relevantnim referentnim vrijednostima utvrđenima u Planu mrežnih operacija koji je bio dostupan u trenutku donošenja revidiranih ciljeva performansi na razini Unije za treće referentno razdoblje, odnosno 2. lipnja 2021. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi u pogledu kapaciteta utvrđeni u točki 2.1. podtočki (a) Priloga IV. Provedbenoj uredbi (EU) 2019/317.

                     (22)

                     U pogledu kalendarske godine 2020., cilj performansi na razini Unije za treće referentno razdoblje u ključnom području performansi povezanom s kapacitetom, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje primjene tog cilja isteklo i da je stoga njegova provedba postala konačna bez mogućnosti retroaktivnih prilagodbi. U skladu s tim, od država članica nije se tražilo da u nacrtima planova performansi dostavljenima do 1. listopada 2021. revidiraju svoje lokalne ciljeve performansi za kalendarsku godinu 2020. u području performansi povezanom s kapacitetom. Stoga bi usklađenost lokalnih ciljeva performansi u području kapaciteta s odgovarajućim ciljevima performansi na razini Unije trebalo ocijeniti s obzirom na kalendarske godine 2021., 2022., 2023. i 2024.

                     (23)

                     U nastavku su navedeni nacrti rutnih ciljeva povezanih s kapacitetom koje je Poljska predložila za treće referentno razdoblje, izraženi u minutama kašnjenja ATFM-a po letu, i odgovarajuće referentne vrijednosti iz Plana mrežnih operacija:

                                    2021.

                                    2022.

                                    2023.

                                    2024.

                                    Nacrt rutnih ciljeva povezanih s kapacitetom, za Poljsku, u minutama kašnjenja ATFM-a po letu

                                    0,07

                                    0,12

                                    0,12

                                    0,12

                                 Referentne vrijednosti za Poljsku

                                 0,07

                                 0,12

                                 0,12

                                 0,12

                     (24)

                     Komisija primjećuje da su nacrti ciljeva u području kapaciteta koje je predložila Poljska jednaki odgovarajućim nacionalnim referentnim vrijednostima za svaku kalendarsku godinu od 2021. do 2024.

                     (25)

                     U pogledu točke 2.1. podtočke (a) Priloga IV. Provedbenoj uredbi (EU) 2019/317 Komisija napominje da je Poljska u nacrtu plana performansi predstavila niz mjera za postizanje lokalnih rutnih ciljeva povezanih s kapacitetom. Te mjere uključuju stalno osposobljavanje kontrolora zračnog prometa, fleksibilno planiranje i raspoređivanje osoblja, povećani broj sektora i poboljšano vrijeme otvaranja sektora, kao i provedbu prekogranične FRA-e.

                     (26)

                     Na temelju nalaza iz uvodnih izjava 24. i 25., nacrti ciljeva navedeni u nacrtu plana performansi za Poljsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s kapacitetom.

            Pregled nacrta ciljeva povezanih s kapacitetom za terminalne usluge u zračnoj plovidbi

                     (27)

                     Kad je riječ o zračnim lukama obuhvaćenima područjem primjene Provedbene uredbe (EU) 2019/317 kako je utvrđeno u članku 1. stavcima 3. i 4. te uredbe, Komisija je nadopunila svoju ocjenu nacrta rutnih ciljeva povezanih s kapacitetom revizijom nacrta ciljeva povezanih s kapacitetom za terminalne usluge u zračnoj plovidbi u skladu s točkom 2.1. podtočkom (b) Priloga IV. Provedbenoj uredbi (EU) 2019/317. Utvrđeno je da su ti nacrti ciljeva sporni za Poljsku.

                     (28)

                     Konkretno, usporedbom nacrta nacionalnih ciljeva u pogledu prosječnog kašnjenja ATFM-a na razini zračne luke s performansama sličnih zračnih luka tijekom drugog referentnog razdoblja („RP2”) Komisija je utvrdila da se očekuje da će u zračnim lukama Varšava – Chopin, Varšava – Modlin, Krakov – Balice i Katowice – Pyrzowice kašnjenja ATFM-a biti veća od onih predviđenih za slične zračne luke.

                     (29)

                     Stoga, kad je riječ o donošenju konačnog plana performansi u skladu s člankom 16. točkom (a) Provedbene uredbe (EU) 2019/317, Komisija smatra da bi Poljska trebala dodatno opravdati ciljeve povezane s kapacitetom terminala za treće referentno razdoblje s obzirom na opažanja iz uvodne izjave 28. ili smanjiti te ciljeve.

            Ocjena nacrta ciljeva performansi u ključnom području performansi povezanom s troškovnom učinkovitosti

                     (30)

                     Kad je riječ o ključnom području performansi povezanom s troškovnom učinkovitosti, usklađenost ciljeva koje je dostavila Poljska u vezi s utvrđenim jediničnim troškom za rutne usluge u zračnoj plovidbi ocijenjena je na temelju kriterija utvrđenih u točki 1.4. podtočkama (a), (b) i (c) Priloga IV. Provedbenoj uredbi (EU) 2019/317. Ti se kriteriji temelje na kretanju utvrđenog jediničnog troška tijekom trećeg referentnog razdoblja, dugoročnom kretanju utvrđenog jediničnog troška tijekom drugog i trećeg referentnog razdoblja (2015.–2024.) i polaznoj vrijednosti za utvrđeni jedinični trošak na razini zone naplate u usporedbi s prosječnom vrijednosti zona naplate u kojima pružatelji usluga u zračnoj plovidbi imaju slično operativno i ekonomsko okruženje.

                     (31)

                     Ocjena rutnih ciljeva povezanih s troškovnom učinkovitosti provedena je uzimajući u obzir lokalne okolnosti. Nadopunjena je revizijom ključnih čimbenika i parametara na kojima se temelje ti ciljevi kako je navedeno u točki 2.1. podtočki (d) Priloga IV. Provedbenoj uredbi (EU) 2019/317.

                     (32)

                     U nastavku su navedeni nacrti rutnih ciljeva povezanih s troškovnom učinkovitosti koje je Poljska predložila za treće referentno razdoblje:

                                    Zona naplate rutnih naknada u Poljskoj

                                    Polazna vrijednost za 2014.

                                    Polazna vrijednost za 2019.

                                    2020.–2021.

                                    2022.

                                    2023.

                                    2024.

                                    Nacrt rutnih ciljeva povezanih s troškovnom učinkovitosti, izraženih kao utvrđeni rutni jedinični trošak (u realnim vrijednostima cijena za 2017.)

                                    169,6  PLN

                                    174,8  PLN

                                    320,1  PLN

                                    200,2  PLN

                                    172,0  PLN

                                    163,2  PLN

                                 39,85  EUR

                                 41,07  EUR

                                 75,24  EUR

                                 47,05  EUR

                                 40,42  EUR

                                 38,35  EUR

                     (33)

                     Kad je riječ o kriteriju utvrđenom u točki 1.4. podtočki (a) Priloga IV. Provedbenoj uredbi (EU) 2019/317, Komisija primjećuje da je kretanje utvrđenog rutnog jediničnog troška na razini zone naplate u Poljskoj, koje je iznosilo –1,7 % godišnje tijekom trećeg referentnog razdoblja, nadmašilo kretanje na razini Unije, koje je iznosilo +1,0 % tijekom istog razdoblja.

                     (34)

                     Kad je riječ o kriteriju utvrđenom u točki 1.4. podtočki (b) Priloga IV. Provedbenoj uredbi (EU) 2019/317, Komisija primjećuje da je dugoročno kretanje utvrđenog rutnog jediničnog troška na razini zone naplate u Poljskoj, koje je iznosilo –0,4 % godišnje tijekom drugog i trećeg referentnog razdoblja, slabije od dugoročnog kretanja na razini Unije, koje je iznosilo –1,3 % tijekom istog razdoblja.

                     (35)

                     Kad je riječ o kriteriju utvrđenom u točki 1.4. podtočki (c) Priloga IV. Provedbenoj uredbi (EU) 2019/317, Komisija primjećuje da je polazna vrijednost utvrđenog jediničnog troška u Poljskoj od 41,07 EUR u realnim vrijednostima cijena za 2017. („EUR2017”) za 5,4 % viša od prosječne polazne vrijednosti od 38,96 EUR za EUR2017 relevantne usporedne skupine. Međutim, Komisija napominje da je utvrđeni rutni jedinični trošak u Poljskoj za 2024. niži za 6,7 % od prosjeka usporedne skupine.

                     (36)

                     Komisija je nadalje ispitala mogu li se odstupanja utvrđena u uvodnim izjavama 34. i 35. smatrati potrebnima i razmjernima u skladu s točkom 1.4. podtočkom (d) Priloga IV. Provedbenoj uredbi (EU) 2019/317, pod uvjetom da su utvrđena odstupanja od dugoročnog kretanja utvrđenog jediničnog troška na razini Unije isključivo rezultat dodatnih utvrđenih troškova povezanih s mjerama potrebnima za postizanje ciljeva performansi u ključnom području performansi povezanom s kapacitetom ili mjerama restrukturiranja u smislu članka 2. stavka 18. Provedbene uredbe (EU) 2019/317.

                     (37)

                     Kad je riječ o kriteriju utvrđenom u točki 1.4. podtočki (d) podpodtočki i. Priloga IV. Provedbenoj uredbi (EU) 2019/317, Komisija napominje da je Poljska u svojem nacrtu plana performansi navela širok raspon mjera koje je pružatelj usluga u zračnoj plovidbi (PANSA) poduzeo radi postizanja lokalnih ciljeva povezanih s kapacitetom. Te su mjere detaljno opisane i kvantificirane u nacrtu plana performansi.

                     (38)

                     Naime, Poljska planira znatno povećanje broja kontrolora zračnog prometa tijekom trećeg referentnog razdoblja u Centru oblasne kontrole Varšava. Poljska dalje objašnjava da će se osposobljavanjem i zapošljavanjem dodatnih kontrolora zračnog prometa PANSA-i omogućiti da provede ponovnu sektorizaciju zračnog prostora i zadovolji predviđenu potražnju za prometom za koju se očekuje da će do kraja trećeg referentnog razdoblja dosegnuti razine iz 2019.

                     (39)

                     Komisija primjećuje povećanje troškova ulaganja povezanih s projektima jačanja kapaciteta kao što su nadogradnje i povezane promjene sustava ATM-a, uvođenje novih prostorija za operacije i radiokomunikacijskih postaja te zamjena i razvoj infrastrukture za nadzor. Poljska ističe da su planirani kapitalni izdaci za treće referentno razdoblje usmjereni na ulaganja povezana s kapacitetom te da će se njima omogućiti optimizacija zračnog prostora (npr. troslojna vertikalna podjela zračnog prostora), kao i veća otpornost, prilagodljivost i fleksibilnost pružanja usluga.

                     (40)

                     Na temelju detaljne analize tijela za ocjenu performansi Komisija smatra da su relevantne mjere koje je Poljska navela u nacrtu plana performansi doista nužne za postizanje lokalnih ciljeva povezanih s kapacitetom. Nadalje, uzimajući u obzir ocjenu tijela za ocjenu performansi, može se zaključiti da su dodatni troškovi tih mjera veći od odstupanja od kretanja utvrđenog jediničnog troška na razini Unije iz uvodne izjave 34.

                     (41)

                     S obzirom na razmatranja u uvodnim izjavama od 37. do 40., Komisija utvrđuje da je kriterij iz točke 1.4. podtočke (d) podpodtočke i. ispunjen u pogledu Poljske.

                     (42)

                     Iz prethodnih razmatranja proizlazi da nije potrebno dodatno ispitati bi li kriterij iz točke 1.4. podtočke (d) podpodtočke ii. bio ispunjen u pogledu Poljske.

                     (43)

                     Na temelju nalaza iz uvodnih izjava od 33. do 42., predloženi ciljevi navedeni u nacrtu plana performansi za Poljsku trebali bi se ocijeniti kao usklađeni s ciljevima performansi na razini Unije u ključnom području performansi povezanom s troškovnom učinkovitosti.

            Pregled nacrta ciljeva povezanih s troškovnom učinkovitosti za terminalne usluge u zračnoj plovidbi

                     (44)

                     Kad je riječ o zračnim lukama obuhvaćenima područjem primjene Provedbene uredbe (EU) 2019/317 kako je utvrđeno u članku 1. stavcima 3. i 4. te uredbe, Komisija je nadopunila svoju ocjenu nacrta rutnih ciljeva povezanih s troškovnom učinkovitosti revizijom nacrta ciljeva povezanih s troškovnom učinkovitosti za terminalne usluge u zračnoj plovidbi u skladu s točkom 2.1. podtočkom (c) Priloga IV. Provedbenoj uredbi (EU) 2019/317. Utvrđeno je da su ti nacrti ciljeva sporni za Poljsku.

                     (45)

                     Prvo, usporedbom kretanja terminalnog utvrđenog jediničnog troška za treće referentno razdoblje s kretanjem utvrđenog jediničnog rutnog troška Komisija je utvrdila da su kretanja terminalnog utvrđenog jediničnog troška za 1. zonu naplate terminalnih naknada u Poljskoj od +2,2 % i za 2. zonu naplate od +1,9 % viša od kretanja utvrđenog jediničnog rutnog troška na razini zone naplate u Poljskoj, koje je iznosilo –1,7 % tijekom trećeg referentnog razdoblja.

                     (46)

                     Drugo, Komisija primjećuje da su nacrti ciljeva za kretanje terminalnog utvrđenog jediničnog troška za 1. zonu naplate terminalnih naknada u Poljskoj od +2,2 % tijekom trećeg referentnog razdoblja viši od stvarnog kretanja terminalnog utvrđenog jediničnog troška, koje je iznosilo –8,9 % tijekom drugog referentnog razdoblja. Nadalje, nacrti ciljeva za kretanje terminalnog utvrđenog jediničnog troška za 2. zonu naplate terminalnih naknada u Poljskoj od +1,9 % tijekom trećeg referentnog razdoblja viši su od stvarnog kretanja terminalnog utvrđenog jediničnog troška od –2,6 % zabilježenog tijekom drugog referentnog razdoblja.

                     (47)

                     Stoga, kad je riječ o donošenju konačnog plana performansi u skladu s člankom 16. točkom (a) Provedbene uredbe (EU) 2019/317, Komisija smatra da bi Poljska trebala dodatno opravdati ciljeve povezane s troškovnom učinkovitosti terminala za treće referentno razdoblje s obzirom na opažanja iz uvodnih izjava 45. i 46. ili smanjiti te ciljeve.

            ZAKLJUČCI

                     (48)

                     Na temelju ocjene iz uvodnih izjava od 9. do 47., Komisija je zaključila da su ciljevi performansi iz nacrta plana performansi koji je dostavila Poljska u skladu s ciljevima performansi na razini Unije.

                     (49)

                     Komisija napominje da su neke države članice izrazile namjeru da u svoje troškovne osnovice za treće referentno razdoblje uključe troškovne stavke povezane s otkrivanjem bespilotnih letjelica u zračnim lukama. Nije bilo moguće točno utvrditi, na temelju elemenata sadržanih u nacrtima planova performansi, u kojoj su mjeri države članice uključile takve utvrđene troškove u svoje troškovne osnovice za treće referentno razdoblje i, ako su takvi troškovi uključeni, u kojoj su mjeri nastali u vezi s pružanjem usluga u zračnoj plovidbi da bi se stoga mogli smatrati prihvatljivima u okviru programa performansi i sustava utvrđivanja naknada. Službe Komisije poslale su ad hoc zahtjev za informacije svim državama članicama kako bi prikupile relevantne informacije te će dodatno ispitati prijavljene troškove otkrivanja bespilotnih letjelica u zračnim lukama u kontekstu provjere usklađenosti s jediničnim cijenama. Ovom Odlukom ne dovode se u pitanje nalazi i zaključci Komisije o troškovima otkrivanja bespilotnih letjelica.

                     (50)

                     Kao odgovor na rusku vojnu agresiju protiv Ukrajine, koja je započela 24. veljače 2022., Unija je donijela mjere ograničavanja kojima se ruskim zračnim prijevoznicima, svim zrakoplovima registriranima u Rusiji i svim zrakoplovima koji nisu registrirani u Rusiji, a koji su u vlasništvu ili zakupu bilo koje ruske fizičke ili pravne osobe, subjekta ili tijela, zabranjuje slijetanje na područje Unije, uzlijetanje s njega ili njegovo prelijetanje. Te mjere dovode do smanjenja zračnog prometa u zračnom prostoru iznad područja Unije. Međutim, učinak na razini Unije ne bi trebao biti usporediv sa smanjenjem zračnog prometa do kojeg je došlo zbog izbijanja pandemije bolesti COVID-19 u ožujku 2020. Stoga je primjereno zadržati postojeće mjere i postupke za provedbu programa performansi i sustava utvrđivanja naknada u trećem referentnom razdoblju,

               DONIJELA JE OVU ODLUKU:

            Članak 1.
            Ciljevi performansi iz nacrta plana performansi koji je Poljska dostavila u skladu s Uredbom (EZ) br. 549/2004, a koji su navedeni u Prilogu ovoj Odluci, usklađeni su s ciljevima performansi na razini Unije za treće referentno razdoblje utvrđenima u Provedbenoj odluci (EU) 2021/891.

            Članak 2.
            Ova je odluka upućena Republici Poljskoj.

            Sastavljeno u Bruxellesu 13. travnja 2022.

                  Za Komisiju

               Adina VĂLEAN

                  Članica Komisije

            (1)  SL L 96, 31.3.2004., str. 1.

            (2)  Provedbena uredba Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 i (EU) br. 391/2013 (SL L 56, 25.2.2019., str. 1.).

            (3)  Provedbena odluka Komisije (EU) 2019/903 od 29. svibnja 2019. kojom se postavljaju ciljevi performansi na razini Unije za mrežu za upravljanje zračnim prometom za treće referentno razdoblje koje počinje 1. siječnja 2020. i završava 31. prosinca 2024. godine (SL L 144, 3.6.2019., str. 49.).

            (4)  Provedbena uredba Komisije (EU) 2020/1627 od 3. studenoga 2020. o izvanrednim mjerama za treće referentno razdoblje (2020.–2024.) programa performansi i sustava utvrđivanja naknada u okviru jedinstvenog europskog neba zbog pandemije bolesti COVID-19 (SL L 366, 4.11.2020., str. 7.).

            (5)  Provedbena odluka Komisije (EU) 2021/891 od 2. lipnja 2021. o utvrđivanju revidiranih ciljeva performansi na razini Unije za mrežu za upravljanje zračnim prometom za treće referentno razdoblje (2020.–2024.) i o stavljanju izvan snage Provedbene odluke (EU) 2019/903 (SL L 195, 3.6.2021., str. 3.).

            (6)  Provedbena uredba Komisije (EU) 2017/373 оd 1. ožujka 2017. o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor, o stavljanju izvan snage Uredbe (EZ) br. 482/2008 i provedbenih uredbi (EU) br. 1034/2011, (EU) br. 1035/2011 i (EU) 2016/1377 te o izmjeni Uredbe (EU) br. 677/2011 (SL L 62, 8.3.2017., str. 1.).

            PRILOG
            Ciljevi performansi iz nacrta plana performansi, koji je Poljska dostavila u skladu s Uredbom (EZ) br. 549/2004, za koje je utvrđeno da su usklađeni s ciljevima performansi na razini Unije za treće referentno razdoblje

               KLJUČNO PODRUČJE PERFORMANSI POVEZANO SA SIGURNOSTI

               Djelotvornost upravljanja sigurnosti

                           Poljska

                           Ciljevi djelotvornosti upravljanja sigurnosti, izraženi kao razina provedbe (razine od A do D prema EASA-i)

                           Predmetni pružatelji usluga u zračnoj plovidbi

                           Cilj upravljanja sigurnosti

                           2021.

                           2022.

                           2023.

                           2024.

                        PANSA
                        Warmia i Mazury sp. z o.o.
                        Port Lotniczy Bydgoszcz S.A.

                        Politika i ciljevi u pogledu sigurnosti

                        C

                        C

                        C

                           C

                        Upravljanje sigurnosnim rizikom

                        C

                        C

                        C

                           D

                        Osiguranje sigurnosti

                        C

                        C

                        C

                           C

                        Promicanje sigurnosti

                        C

                        C

                        C

                           C

                        Kultura sigurnosti

                        C

                        C

                        C

                           C

               KLJUČNO PODRUČJE PERFORMANSI POVEZANO S OKOLIŠEM

               Prosječna učinkovitost horizontalnog leta na ruti za stvarnu putanju

                           2021.

                           2022.

                           2023.

                           2024.

                           Nacrt rutnih ciljeva u pogledu okoliša, za Poljsku, izraženih kao prosječna učinkovitost horizontalnog leta na ruti za stvarnu putanju

                           1,65  %

                           1,65  %

                           1,65  %

                           1,65  %

                        Referentne vrijednosti za Poljsku

                        1,65  %

                        1,65  %

                        1,65  %

                        1,65  %

               KLJUČNO PODRUČJE PERFORMANSI POVEZANO S KAPACITETOM

               Prosječno rutno kašnjenje ATFM-a u minutama po letu

                           2021.

                           2022.

                           2023.

                           2024.

                           Nacrt rutnih ciljeva povezanih s kapacitetom, za Poljsku, u minutama kašnjenja ATFM-a po letu

                           0,07

                           0,12

                           0,12

                           0,12

                        Referentne vrijednosti za Poljsku

                        0,07

                        0,12

                        0,12

                        0,12

               KLJUČNO PODRUČJE PERFORMANSI POVEZANO S TROŠKOVNOM UČINKOVITOSTI

               Utvrđeni jedinični trošak za rutne usluge u zračnoj plovidbi

                           Zona naplate rutnih naknada u Poljskoj

                           Polazna vrijednost za 2014.

                           Polazna vrijednost za 2019.

                           2020.–2021.

                           2022.

                           2023.

                           2024.

                           Nacrt rutnih ciljeva povezanih s troškovnom učinkovitosti, izraženih kao utvrđeni rutni jedinični trošak (u realnim vrijednostima cijena za 2017.)

                           169,6  PLN

                           174,8  PLN

                           320,1  PLN

                           200,2  PLN

                           172,0  PLN

                           163,2  PLN

                        39,85  EUR

                        41,07  EUR

                        75,24  EUR

                        47,05  EUR

                        40,42  EUR

                        38,35  EUR


title: Odluka Vijeća od 16. svibnja 2022. o donošenju stajališta Vijeća o nacrtu izmjene proračuna br. 3 Europske unije za financijsku godinu 2022. 2022/C 202/02

text:
                  19.5.2022

                  HR

                  Službeni list Europske unije

                  C 202/5

         ODLUKA VIJEĆA
         od 16. svibnja 2022.
         o donošenju stajališta Vijeća o nacrtu izmjene proračuna br. 3 Europske unije za financijsku godinu 2022.
         (2022/C 202/02)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2022. konačno je donesen 24. studenoga 2021 (2).,

                     —

                     Komisija je 22. travnja 2022. podnijela prijedlog koji sadrži nacrt izmjene proračuna br. 3 za opći proračun za financijsku godinu 2022.,

                     —

                     Vijeće mora bez odgode donijeti svoje stajalište o nacrtu izmjene proračuna br. 3 za opći proračun za 2022. kojim bi se omogućio doprinos financiranju, u državama članicama, troškova prvog prihvata i registracije osoba koje bježe iz Ukrajine zbog ruske agresije na Ukrajinu. Stoga se smatra opravdanim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

               ODLUČILO JE:

            Jedini članak
            Stajalište Vijeća o nacrtu izmjene proračuna br. 3 Europske unije za financijsku godinu 2022. doneseno je 16. svibnja 2022.
            Cjeloviti tekst dostupan je za čitanje ili preuzimanje na internetskim stranicama Vijeća: https://www.consilium.europa.eu/.

            Sastavljeno u Bruxellesu 16. svibnja 2022.

                  Za Vijeće

                  Predsjednik

               J. BORRELL FONTELLES

            (1)  SL L 193, 30.7.2018., str. 1.

            (2)  SL L 45, 24.2.2022., str. 1.


title: Odluka Vijeća (EU) 2022/781 od 16. svibnja 2022. o potpisivanju, u ime Unije, Sporazuma između Europske unije i Novog Zelanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije

text:
                  19.5.2022

                  HR

                  Službeni list Europske unije

                  L 140/1

         ODLUKA VIJEĆA (EU) 2022/781
         od 16. svibnja 2022.
         o potpisivanju, u ime Unije, Sporazuma između Europske unije i Novog Zelanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 15. lipnja 2018. ovlastilo Komisiju za otvaranje pregovora na temelju članka XXVIII. Općeg sporazuma o carinama i trgovini (GATT) iz 1994. o raspodjeli carinskih kvota uvrštenih u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori s Novim Zelandom su zaključeni i 20. prosinca 2021. parafiran je Sporazum između Europske unije i Novog Zelanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”).

                     (3)

                     Sporazum bi trebalo potpisati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma između Europske unije i Novog Zelanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije, podložno sklapanju navedenog sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu sljedećeg dana od dana donošenja.

            Sastavljeno u Bruxellesu 16. svibnja 2022.

                  Za Vijeće

                  Predsjednik

               J. BORRELL FONTELLES

            (1)  Tekst Sporazuma objavit će se zajedno s odlukom o njegovu sklapanju.


title: Odluka Vijeća (EU) 2022/783 od 16. svibnja 2022. o imenovanju člana Europskoga gospodarskog i socijalnog odbora, kojeg je predložila Kraljevina Španjolska

text:
                  19.5.2022

                  HR

                  Službeni list Europske unije

                  L 140/6

         ODLUKA VIJEĆA (EU) 2022/783
         od 16. svibnja 2022.
         o imenovanju člana Europskoga gospodarskog i socijalnog odbora, kojeg je predložila Kraljevina Španjolska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 302.,
         uzimajući u obzir Odluku Vijeća (EU) 2019/853 od 21. svibnja 2019. o određivanju sastava Europskoga gospodarskog i socijalnog odbora (1),
         uzimajući u obzir prijedlog španjolske vlade,
         nakon savjetovanja s Europskom komisijom,
         budući da:

                     (1)

                     Na temelju članka 300. stavka 2. Ugovora Gospodarski i socijalni odbor sastoji se od predstavnika organizacija poslodavaca, zaposlenika i drugih predstavnika civilnog društva, osobito u socioekonomskom, građanskom, profesionalnom i kulturnom području.

                     (2)

                     Vijeće je 2. listopada 2020. donijelo Odluku (EU) 2020/1392 (2) o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025.

                     (3)

                     Mjesto člana Europskoga gospodarskog i socijalnog odbora postalo je slobodno podnošenjem ostavke g. Andonija GARCÍE ARRIOLE.

                     (4)

                     Španjolska vlada predložila je g. Jaumea BERNISA CASTELLSA, Miembro de la Comisión Ejecutiva Nacional de COAG (Coordinadora de Organizaciones de Agricultores y Ganaderos) (član Nacionalne izvršne komisije Koordinacije poljoprivrednih i stočarskih organizacija), kao člana Europskoga gospodarskog i socijalnog odbora do kraja tekućeg mandata, koji istječe 20. rujna 2025.,

               DONIJELO JE OVU ODLUKU:

            Članak 1.
            G. Jaume BERNIS CASTELLS, Miembro de la Comisión Ejecutiva Nacional de COAG (Coordinadora de Organizaciones de Agricultores y Ganaderos) (član Nacionalne izvršne komisije Koordinacije poljoprivrednih i stočarskih organizacija) imenuje se članom Europskoga gospodarskog i socijalnog odbora do kraja tekućeg mandata, koji istječe 20. rujna 2025.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 16. svibnja 2022.

                  Za Vijeće

                  Predsjednik

               J. BORRELL FONTELLES

            (1)  SL L 139, 27.5.2019., str. 15.

            (2)  Odluka Vijeća (EU) 2020/1392 od 2. listopada 2020. o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. te kojom se stavlja izvan snage i zamjenjuje Odluka Vijeća o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. donesena 18. rujna 2020. (SL L 322, 5.10.2020., str. 1.).


title: Odluka Komisije (EU) 2022/785 оd 17. svibnja 2022. o odobravanju revidiranog plana performansi mreže za treće referentno razdoblje plana performansi jedinstvenog europskog neba (2020.–2024.) (priopćeno pod brojem dokumenta C(2022) 3022) (Vjerodostojan je samo tekst na engleskom jeziku)

text:
                  19.5.2022

                  HR

                  Službeni list Europske unije

                  L 140/12

         ODLUKA KOMISIJE (EU) 2022/785
         оd 17. svibnja 2022.
         o odobravanju revidiranog plana performansi mreže za treće referentno razdoblje plana performansi jedinstvenog europskog neba (2020.–2024.)

               (priopćeno pod brojem dokumenta C(2022) 3022)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Provedbenu uredbu Komisije (EU) 2019/317 оd 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 (1) i (EU) br. 391/2013, a posebno njezin članak 19. stavak 3.,
         budući da:

                     (1)

                     u skladu s člankom 10. stavkom 5. Provedbene uredbe (EU) 2019/317 upravitelj mreže sastavlja plan performansi mreže, koji podliježe ocjeni Komisije u skladu s člankom 19. stavkom 2. te provedbene uredbe.

                     (2)

                     Upravitelj mreže prvotno je 1. listopada 2019. Komisiji dostavio nacrt plana performansi mreže za treće referentno razdoblje. Zbog promjene okolnosti uzrokovane pandemijom bolesti COVID-19, do koje je došlo nakon podnošenja nacrta plana performansi mreže, Komisija nije zaključila ocjenu tog plana. U skladu s iznimnim mjerama za treće referentno razdoblje koje je Komisija donijela u okviru odgovora na pandemiju bolesti COVID-19, kako su utvrđene u Provedbenoj uredbi Komisije (EU) 2020/1627 (2), upravitelj mreže mora do 1. listopada 2021. sastaviti i Komisiji dostaviti revidirani nacrt plana performansi mreže za treće referentno razdoblje.

                     (3)

                     U skladu s člankom 19. stavkom 1. Provedbene uredbe Komisije (EU) 2019/317 i člankom 3. stavkom 5. Provedbene uredbe (EU) 2020/1627 upravitelj mreže sastavio je revidirani nacrt plana performansi mreže za treće referentno razdoblje (3), koji je prihvatio Upravni odbor mreže uspostavljen Provedbenom uredbom Komisije (EU) 2019/123 (4). Upravitelj mreže Komisiji je 30. rujna 2021. podnio revidirani nacrt plana performansi mreže.

                     (4)

                     U skladu s člankom 19. stavkom 2. Provedbene uredbe (EU) 2019/317 Komisija je uz pomoć tijela za ocjenu performansi ocijenila revidirani nacrt plana performansi mreže prema kriterijima utvrđenima u Prilogu V. toj uredbi. Ocjena je pokazala da je revidirani nacrt plana performansi mreže u skladu s tim kriterijima.

                     (5)

                     Stoga je primjereno da Komisija odobri završnu verziju revidiranog plana performansi mreže za treće referentno razdoblje kako ga je sastavio upravitelj mreže i kako je podnesen Komisiji 30. rujna 2021.,

               DONIJELA JE OVU ODLUKU:

            Članak 1.
            Odobrava se revidirani plan performansi mreže za treće referentno razdoblje plana performansi jedinstvenog europskog neba (2020.–2024.), koji je upravitelj mreže dostavio 30. rujna 2021.

            Članak 2.
            Ova je Odluka upućena Eurocontrolu kao upravitelju mreže (5).

            Sastavljeno u Bruxellesu 17. svibnja 2022.

                  Za Komisiju

               Adina VĂLEAN

                  Članica Komisije

            (1)  SL L 56, 25.2.2019., str. 1.

            (2)  Provedbena uredba Komisije (EU) 2020/1627 оd 3. studenoga 2020. o izvanrednim mjerama za treće referentno razdoblje (2020.–2024.) programa performansi i sustava utvrđivanja naknada u okviru jedinstvenog europskog neba zbog pandemije bolesti COVID-19 (SL L 366, 4.11.2020., str. 7.).

            (3)  Revidirani plan performansi mreže upravitelja mreže za treće referentno razdoblje 2020.–2024. programa performansi, objavljen na internetskim stranicama jedinstvenog europskog neba (https://webgate.ec.europa.eu/eusinglesky/node_en).

            (4)  Provedbena uredba Komisije (EU) 2019/123 оd 24. siječnja 2019. o utvrđivanju detaljnih pravila za provedbu mrežnih funkcija za upravljanje zračnim prometom (ATM) i stavljanju izvan snage Uredbe Komisije (EU) br. 677/2011 (SL L 28, 31.1.2019., str. 1.).

            (5)  Odluka Komisije C(2019) 3228 od 6. svibnja 2019.


               20.5.2022

               HR

               Službeni list Europske unije

               C 205/53

      P9_TA(2021)0443
      Zahtjev za ukidanje imuniteta Fulviju Martusciellu
      Odluka Europskog parlamenta od 11. studenoga 2021. o zahtjevu za ukidanje imuniteta Fulviju Martusciellu (2021/2049(IMM))
      (2022/C 205/06)

         Europski parlament,

                  —

                  uzimajući u obzir zahtjev za ukidanje imuniteta Saveznoj javnoj službi za vanjske poslove Kraljevine Belgije, koji je Savezna javna služba za vanjske poslove Kraljevine Belgije dostavila 31. ožujka 2021., objavljen na plenarnoj sjednici od 26. travnja 2021.,

                  —

                  nakon saslušanja Fulvija Martusciella, u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019. (1),

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A9-0302/2021),

                  A.

                  budući da je Glavni državni odvjetnik Žalbenog suda u Bruxellesu zatražio ukidanje imuniteta Fulviju Martusciellu, zastupniku u Europskom parlamentu kojeg je izabrala Italija, u vezi s prekršajem prekoračenja brzine kažnjivim prema članku 11.2 stavku 1. točki (a) belgijske Kraljevske odluke od 1. prosinca 1975. o utvrđivanju općih propisa o prometnoj policiji i korištenju javnim cestama te članku 29. stavku 3. Zakona o prometnoj policiji od 16. ožujka 1968.;

                  B.

                  budući da je 25. studenog 2020. u okviru akcije za nadzor brzine prometna policija zaustavila vozilo na autocesti E411 koje se kretalo izmjerenom brzinom od 179 km/h, na dionici na kojoj je najveća dopuštena brzina 120 km/h;

                  C.

                  budući da je policija utvrdila da je vozač tog vozila g. Martusciello, koji se predstavio kao europski zastupnik; budući da Fulvio Martusciello u svom odgovoru na pismo s preslikom zapisnika koje mu je 15. prosinca 2020. uputio državni odvjetnik pokrajine Valonski Brabant i u kojem je od njega zatražio da iznese svoje eventualne komentare, nije osporio brzinu;

                  D.

                  budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom (2);

                  E.

                  budući da navodno kazneno djelo nema izravan ili očit utjecaj na obnašanje dužnosti zastupnika u Europskom parlamentu Fulvija Martusciella, niti predstavlja izraženo mišljenje ili glasovanje pri obnašanju tih dužnosti u smislu članka 8. Protokola br. 7 o povlasticama i imunitetima Europske unije;

                  F.

                  budući da u članku 9. Protokola br. 7 o povlasticama i imunitetima Europske unije stoji sljedeće:
                  „Tijekom zasjedanja Europskog parlamenta njezini članovi uživaju:

                              (a)

                              na državnom području svoje države, imunitet priznat članovima parlamenta te države;

                              (b)

                              na državnom području bilo koje druge države članice, imunitet od svake mjere zadržavanja i od sudskih postupaka.

                        Na isti se način imunitet primjenjuje na članove tijekom putovanja do mjesta ili iz mjesta sastajanja Europskog parlamenta.
                  Ako je član zatečen u počinjenju kaznenog djela, nije moguće pozivanje na imunitet te u tom slučaju Europski parlament može ostvariti svoje pravo na skidanje imuniteta jednom od svojih članova.”;

                  G.

                  budući da u ovom slučaju Parlament nije utvrdio da postoji fumus persecutionis, odnosno činjenice koje upućuju na to da je postupak pokrenut s namjerom nanošenja štete političkoj aktivnosti zastupnika u Europskom parlamentu;

         1.

            odlučuje ukinuti imunitet Fulviju Martusciellu;

         2.

            nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Kraljevine Belgije i Fulviju Martusciellu.

         (1)  Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23. Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.

         (2)  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.


                  20.5.2022

                  HR

                  Službeni list Europske unije

                  C 205/55

         P9_TA(2021)0444
         Zahtjev za ukidanje imuniteta Haraldu Vilimskom
         Odluka Europskog parlamenta od 11. studenoga 2021. o zahtjevu za ukidanje imuniteta Haraldu Vilimskom (2021/2073(IMM))
         (2022/C 205/07)

            Europski parlament,

                     —

                     uzimajući u obzir zahtjev za ukidanje imuniteta Haraldu Vilimskom koji je podnijelo Državno odvjetništvo u Beču i koji je 7. svibnja 2021. proslijedio šef Stalnog predstavništva Austrije pri EU-u u vezi s kaznenim postupkom, a koji je objavljen na plenarnoj sjednici 20. svibnja 2021.,

                     —

                     nakon saslušanja zastupnika Harald Vilimskog u skladu s člankom 9. stavkom 6. Poslovnika,

                     —

                     uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                     —

                     uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019. (1),

                     —

                     uzimajući u obzir članak 57. stavke 2. i 3. austrijskog Ustava,

                     —

                     uzimajući u obzir članak 5. stavak 2., članak 6. stavak 1. i članak 9. Poslovnika,

                     —

                     uzimajući u obzir izvješće Odbora za pravna pitanja (A9-0303/2021),

                     A.

                     budući da je Državno odvjetništvo u Beču podnijelo zahtjev za ukidanje imuniteta Haraldu Vilimskom, zastupniku u Europskom parlamentu, radi pokretanja kaznenog postupka u vezi s kaznenim djelom zlouporabe povjerenja iz članka 153. stavka 1. i članka 153. stavka 3. prvog slučaja, kaznenim djelom pronevjere iz članka 133. stavka 1. i članka 133. stavka 2. prvog slučaja, u svojstvu supočinitelja u skladu s člankom 12. drugom mogućnosti, kao i kaznenim djelom subvencijske prijevare iz članka 153.b stavaka 1., 2. i 3. austrijskog Kaznenog zakona (StGB);

                     B.

                     budući da je Harald Vilimsky bio financijski službenik Kluba zastupnika Slobodarske stranke (FPÖ) u nacionalnom parlamentu od 27. listopada 2006. do 23. listopada 2019.; budući da je izabran za zastupnika u Europskom parlamentu na izborima održanima u svibnju 2019. godine;

                     C.

                     budući da je od 1. listopada 2011. do 13. kolovoza 2019. Harald Vilimsky navodno zloupotrijebio svoje ovlasti za korištenje bankovnih računa Kluba zastupnika FPÖ-a u austrijskom nacionalnom parlamentu tako što je organizirao da se redovnim prijenosima s računa Kluba zastupnika FPÖ-a plaćaju računi za usluge mobilne telefonije koje je u cijelosti privatno koristila treća strana, što je dovelo do financijskog gubitka za Klub zastupnika FPÖ-a;

                     D.

                     budući da se navodno koristio sredstvima dodijeljenima Klubu zastupnika FPÖ-a u nacionalnom parlamentu za namjene koje izlaze iz okvira definiranog u članku 1. austrijskog Zakona o financiranju klubova zastupnika 1985. (Klubfinanzierungsgesetz, KlubFG), i budući da je to navodno učinio uz potpuno poznavanje činjenice da plaćene usluge nisu povezane sa strankom;

                     E.

                     budući da se to navodno kazneno djelo ne odnosi na izražena mišljenja ili glasovanje pri obnašanju dužnosti zastupnika u Europskom parlamentu u smislu članka 8. Protokola br. 7 o povlasticama i imunitetima Europske unije;

                     F.

                     budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na državnom području svoje države uživaju imunitet priznat zastupnicima u parlamentu te države;

                     G.

                     budući da se člankom 57. stavcima 2. i 3. austrijskog Ustava utvrđuje:

                        „2.   Zastupnici u Nacionalnom vijeću mogu se zbog kaznenog djela – osim ako su zatečeni u počinjenju kaznenog djela – uhititi samo uz suglasnost Nacionalnog vijeća. Isto tako, za pretraživanje domova zastupnika u Nacionalnom vijeću potrebna je suglasnost Nacionalnog vijeća.

                        3.   Inače se protiv članova Nacionalnog vijeća može službeno pokrenuti kazneni progon zbog kažnjivog djela, uz suglasnost Nacionalnog vijeća, samo ako očito nema nikakve veze sa službenim djelovanjem dotičnog zastupnika. Međutim, nadležno tijelo (Behörde) mora od Nacionalnog vijeća zatražiti odluku o postojanju takve veze ako to zahtijeva dotični zastupnik ili trećina članova stalnog odbora koji je zadužen za ta pitanja. U slučaju takvog zahtjeva, ne smije se provoditi nikakva službena radnja ili se ona mora odmah prekinuti.”;

                     H.

                     budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom (2);

                     I.

                     budući da je svrha zastupničkog imuniteta zaštititi Parlament i njegove zastupnike od pravnih postupaka u vezi s aktivnostima koje se provode pri obavljanju njihovih zastupničkih dužnosti i koje se od tih dužnosti ne mogu odvojiti;

                     J.

                     budući da u ovom slučaju Parlament nije pronašao dokaze o postojanju fumus persecutionis, odnosno o činjeničnim elementima koji bi upućivali na to da se pravnim postupkom nastoji nanijeti šteta političkoj aktivnosti zastupnika, a time i Europskom parlamentu;

            1.

               odlučuje ukinuti imunitet Haraldu Vilimskom;

            2.

               nalaže svojem predsjedniku da odmah proslijedi ovu Odluku i izvješće nadležnog odbora nadležnom tijelu Republike Austrije i Haraldu Vilimskom.

            (1)  Presuda Suda od 21. listopada 2008., Marra /De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI:EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.

            (2)  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.